Lakatos Géza

Vitéz csíkszentsimonyi Lakatos Géza (Budapest, 1890. április 30. – Adelaide, Ausztrália, 1967. május 21.) m. kir. honvéd vezérezredes, 1944. augusztus – október között miniszterelnök.

Élete

Pályájának kezdete 
A gimnázium alsó négy osztályát a pesti piaristáknál végezte, majd - édesapjának korai halálát követően - Kálmán nevű testvérével együtt a soproni honvéd főreáliskolába került. 1910-ben végezte el a Ludovika Akadémiát, és ez évben hadnaggyá avatták. Először a budapesti 1. honvéd gyalogezrednél majd a linzi gyalogezrednél szolgált. 1914-ben felvették a bécsi vezérkari Hadiakadémiára (Kriegsschule), amely az első világháború kitörése után megszűnt.

I. világháború 
Az orosz frontra került, majd 1915 decemberétől 1916 novemberéig az osztrák-magyar hadsereg egyik dandárjának vezérkari tisztjeként szolgált. 1917-18-ban az olasz fronton, a Tanácsköztársaság idején – 1919 májusában – a Magyar Vörös Hadsereg gödöllői főparancsnokságán szolgált, végül beállt Horthy Miklós Nemzeti Hadseregébe.

Katonai karrier 
A Hadiakadémia elvégzése után 1921-től hadseregszervezést és harcászatot tanított a Ludovika Akadémián. A Vezérkari Főnökség hírszerző és felderítő osztályán (Vkf-2) dolgozott 1923-tól. 1925-ben vitézzé avatták, majd 1928-ban a prágai magyar követség katonai attaséja lett. 1934-től ezredparancsnok, 1935-től vezérkari főnök, majd 1939-ben tábornokká, 1941-ben altábornaggyá, 1943-ban vezérezredessé léptették elő. 1943-ban a keleti fronton a magyar megszálló csapatokat irányította, 1944 tavaszán az 1. hadsereg parancsnokává nevezték ki.

Politikai szerep 

A Sztójay-kormány leváltását követően 1944. augusztus 29-én Horthy miniszterelnökké nevezte ki, és titokban megbízta a háborúból való kilépés és a fegyverszünet előkészítésével. Eltávolították a szélsőjobboldali politikusokat és leváltották a zsidók deportálásáért felelős államtitkárokat. Október elején a németek közölték, hogy Hitler Szálasit szánja Magyarország következő miniszterelnökének. Az október 15-ei sikertelen kiugrási kísérlet után Lakatos Géza is a németek fogságába esett. 1945. január 2-án letartóztatták és a sopronkőhidai börtönbe zárták, ahonnan január 28-án szabadon engedték, de Sopronba internálták.

A második világháború után 
1945 áprilisában a szovjet csapatok bevonulása után Kiskőrösre vitték és folyamatos kihallgatásoknak vetették alá. 1946 januárjában helyezték szabadlábra, számos népbírósági perben hallgatták ki tanúként. 1949-ben megvonták a nyugdíját, elvették a földreform után megmaradt birtokát is, így visszaköltözött Budapestre, ahol selyemkendőfestésből és könyvillusztrálásból tartotta fenn családját. 1951-ben kitelepítették a hajdú-biharmegyei Egyekre feleségével, Kálmán fiával és lányával együtt, ahol 1953-ig mezőgazdasági alkalmi munkából élt. A magyar hatóságok engedélyével 1965-ben Adelaide-be utazott az 1957 óta Ausztráliában élő leányához, és ott halt meg 1967-ben.

Művei 
Korszerű hadvezetés; Griff, Kassa, 1943
Ahogyan én láttam. Visszaemlékezések; Druck Molnár, München, 1981 (Auróra könyvek)
Ahogyan én láttam; szerk. Antal László, jegyz., utószó Szakály Sándor; Európa–História, Bp., 1992 (Extra Hungariam)
As I saw it. The tragedy of Hungary (Ahogyan én láttam); angolra ford. Mario D. Fenyo; Universe, Englewood, 1993

Kitüntetései a viselési sorrendben
 Magyar Érdemrend nagykeresztje hadiszalagon, kardokkal (1944. június 22.)
 Különös Dicsérő Elismerés Magyar Koronás Nagy Aranyérme hadi szalagon, kardokkal (1944. május 10.)
 Magyar Érdemrend középkeresztjéhez a csillag 
 Magyar Érdemrend középkeresztje (1938) 
 Magyar Érdemkereszt III. osztálya (1934)
 Osztrák Császári Vaskorona-rend III. osztálya hadidíszítménnyel, kardokkal 
 Katonai Érdemkereszt III. osztálya hadidíszítménnyel, kardokkal 
 Ezüst Katonai Érdemérem hadiszalagon, kardokkal 
 Bronz Katonai Érdemérem hadiszalagon, kardokkal 
 Kormányzói Dicsérő Elismerés Magyar Koronás Bronzérme, szalagján a másodízben adományozott hadi szalagos, kardokkal ékesített Ezüst Katonai Érdemérem kisebbített alakjával 
 Tűzkereszt II. fokozata 
 Sebesültek Érme, szalagján egy sávval 
 Nemzetvédelmi Kereszt (1943. február 11.) 
 Magyar Háborús Emlékérem kardokkal és sisakkal
 Tiszti Katonai Szolgálati Jel II. osztálya 
 Tiszti Katonai Szolgálati Jel III. osztálya (1930. augusztus 18.)
 Erdélyi Emlékérem 
 Német Lovagrend Mária Keresztje 
 Német Vaskereszt lovagkeresztje (1944. augusztus 23.) 
 Német Vaskereszt 1. osztálya (1944. február) 
 Osztrák Köztársasági Nagy Ezüst Díszjelvény (1934)
 Ismétlőpánt a német (porosz) Vaskereszt II. osztályához (1943. szeptember 15.) 
 Német (porosz) Vaskereszt II. osztálya 
 Osztrák Háborús Emlékérem kardokkal
 Bolgár Háborús Emlékérem

Források 
 Lakatos Géza: Ahogyan én láttam (Visszaemlékezések), München : Aurora Kiadó, 1981. Aurora könyvek című sorozat

További információk 
 vitéz lófő csíkszentsimoni Lakatos Géza, vitezirend.co.hu

1890-ben született személyek
1967-ben elhunyt személyek
Az Osztrák–Magyar Monarchia katonái az első világháborúban
A Magyar Királyság katonái a második világháborúban
Magyar katonai attasék
Budapesten született személyek
Magyar emigránsok Ausztráliában
Adelaide-iek
Magyarország miniszterelnökei
A Vaskereszt lovagkeresztjének tulajdonosai
A Vitézi Rend tagjai
Piarista diákok
A Katonai Szolgálati Jel kitüntetettjei
A Katonai Érdemkereszt kitüntetettjei
A Kormányzói Dicsérő Elismerés kitüntetettjei
A Nemzetvédelmi Kereszt kitüntetettjei
A bolgár Háborús Emlékérem kitüntetettjei
Az Erdélyi Emlékérem kitüntetettjei
Az osztrák Háborús Emlékérem kitüntetettjei